VDSS sodba Psp 559/2016
Sodna praksa Višjega delovnega in socialnega sodišča, 2017-02-09

Jože Cepec (preds.), Edo Škrabec (poroč.), Nada Perić Vlaj

SOCIALNO ZAVAROVANJE - POKOJNINSKO ZAVAROVANJE

vdovska pokojnina - sorazmerni del - izpolnjevanje pogojev

Ker je zavarovanec (tožničin mož) umrl zaradi posledic bolezni in ker še ni bil uživalec pokojnine iz obveznega zavarovanja oziroma ni bil uživalec pravic na podlagi invalidnosti in tudi še ni izpolnil pogojev za pridobitev pravice do predčasne oziroma starostne pokojnine, je bistveno, ali je na dan smrti izpolnjeval pogoje za priznanje pravice do invalidske pokojnine. Ker pokojni zavarovanec ob smrti ni bil upravičen do invalidske pokojnine, to pomeni, da tudi vdova, zaradi neizpolnjevanja pogojev po 52. členu ZPIZ-2, ne more pridobiti pravice do vdovske pokojnine. Zato je sodišče prve stopnje utemeljeno zavrnilo tožbeni zahtevek, s katerim je tožnica uveljavljala odpravo izpodbijanih upravnih odločb in priznanje pravice do sorazmernega dela vdovske pokojnine.

Pritožba se zavrne in se potrdi sodba sodišča prve stopnje.

1. Sodišče prve stopnje je z izpodbijano sodbo zavrnilo tožbeni zahtevek, da se odpravita odločbi tožene stranke št. ... z dne 3. 5. 2016 in št. ... z dne 22. 3. 2016 ter da se tožnici prizna pravica do sorazmernega dela vdovske pokojnine.

2. Zoper sodbo je pritožbo vložila tožnica zaradi zmotno in nepopolno ugotovljenega dejanskega stanja ter zmotne uporabe materialnega prava. V pritožbi navaja, da je pri toženi stranki uveljavljala priznanje pravice do vdovske pokojnine na podlagi pokojninske dobe, ki jo je njen pokojni mož dopolnil v Republiki Sloveniji in kjer so bili tudi plačani prispevki. Mož je umrl 5. 10. 2015. Tožnica še navaja, da je bila tudi njena delovna knjižica posredovana toženi stranki in sicer, da bi se obe pokojninski dobi sešteli. Tožnica je namreč delala in živela v Sloveniji. Po enoletnem zdravljenju je s strani BIH dobila odločbo, da je popolnoma nezmožna za delo od 24. 4. 2003 dalje. Sodišču smiselno predlaga, da izpodbijano sodbo spremeni tako, da ugodi njenemu tožbenemu zahtevku.

4. Po preizkusu zadeve pritožbeno sodišče ugotavlja, da je sodišče prve stopnje razčistilo dejstva, bistvena za odločitev v zadevi ter na podlagi pravilne uporabe materialnega prava tudi pravilno razsodilo. Pri tem ni kršilo postopkovnih določb, na katere pritožbeno sodišče na podlagi drugega odstavka 350. člena Zakona o pravdnem postopku (v nadaljevanju: ZPP)(1)  pazi po uradni dolžnosti.

5. Sodišče prve stopnje je presojalo drugostopenjsko odločbo tožene stranke št. ... z dne 3. 5. 2016, s katero je bila zavrnjena tožničina pritožba, vložena zoper prvostopenjsko odločbo št. ... z dne 22. 3. 2016. Z omenjeno odločbo je tožena stranka zavrnila tožničino zahtevo za priznanje pravice do sorazmernega dela vdovske pokojnine. Iz dejstev, ki jih je ugotovilo sodišče prve stopnje in iz listinske dokumentacije v spisu izhaja, da je tožnica 14. 10. 2015 pri bosanskohercegovskem nosilcu pokojninskega zavarovanja vložila zahtevo za priznanje pravice do vdovske pokojnine po pokojnem možu A.A., rojenem 24. 3. 1961, umrlem 5. 10. 2015. Mož je umrl zaradi posledic bolezni. Tožnica je na dan njegove smrti dopolnila 51 let starosti. Tožničin mož je do dneva smrti dopolnil 54 let starosti in imel 8 let, 11 mesecev in 11 dni slovenske pokojninske dobe ter 1 leto in 5 dni hrvaške dobe. Druge dobe nima. Skupno je tako dopolnil 9 let, 11 mesecev in 16 dni pokojninske dobe.

6. Pravna podlaga za razsojo sporne zadeve je podana v Sporazumu o socialnem zavarovanju med Republiko Slovenijo in Bosno in Hercegovino (v nadaljevanju: Sporazum)(2)  ter v določbah Zakona o pokojninskem in invalidskem zavarovanju (v nadaljevanju: ZPIZ-2)(3). V 52. členu so določeni pogoji na strani umrlega zavarovanca oziroma uživalca pravic, ki morajo biti izpolnjeni za priznanje pravice do vdovske pokojnine. Ostali pogoji so določeni v 53. členu ZPIZ-2.

7. V prvem odstavku 52. člena je tako določeno, da vdova pridobi pravico do vdovske pokojnine, če je umrli zavarovanec izpolnil pogoje za pridobitev pravice do predčasne, starostne oziroma invalidske pokojnine po tem zakonu (pri čemer se smrt šteje, kot da je pri zavarovancu podana I. kategorija invalidnosti) ali je bil pokojni zavarovanec uživalec predčasne, starostne ali invalidske pokojnine iz obveznega zavarovanja ali uživalec pravic na podlagi invalidnosti iz obveznega zavarovanja. Le v primeru, če bi šlo za smrt kot posledico poškodbe pri delu ali poklicne bolezni, bi pravico do vdovske pokojnine pridobila vdova ob izpolnjevanju pogojev iz 53. člena ZPIZ-2, ne glede na to, koliko pokojninske dobe je dopolnil umrli zavarovanec.

8. Ker je zavarovanec (tožničin mož) umrl zaradi posledic bolezni in ker še ni bil uživalec pokojnine iz obveznega zavarovanja oziroma ni bil uživalec pravic na podlagi invalidnosti in tudi še ni izpolnil pogojev za pridobitev pravice do predčasne oziroma starostne pokojnine, je bilo v zadevi potrebno najprej ugotoviti, ali je na dan smrti izpolnjeval pogoje za priznanje pravice do invalidske pokojnine.

9. Skladno z 41. členom ZPIZ-2 pridobi pravico do invalidske pokojnine zavarovanec, pri katerem je nastala invalidnost I. kategorije (kar je v sporni zadevi podano glede na I. alinejo prvega odstavka 52. člena). Izpolnjen pa mora biti tudi pogoj, da je ob nastanku invalidnosti (na dan smrti) dopolnil pokojninsko dobo, ki pokriva najmanj tretjino obdobja od dopolnjenega 20. leta starosti do nastanka invalidnosti (v nadaljnem besedilu: delovna leta), šteto delovna leta kot polna leta (2. alineja 42. člena ZPIZ-2). Pokojni zavarovanec je, kot že rečeno, v Sloveniji dopolnil 8 let, 11 mesecev in 11 dni. Upoštevaje določbe Sporazuma, se k tej dobi prišteje še doba, dopolnjena v Republiki Hrvaški in sicer 1 leto in 5 dni. Skupna pokojninska doba tako znaša 9 let, 11 mesecev in 16 dni. Od dopolnjenega 20. leta starosti do dneva smrti je pokojni zavarovanec dopolnil 34 delovnih let. Ena tretjina tega obdobja znaša 11 let in 4 mesece. Navedenega obdobja pa pokojni zavarovanec nima pokritega s pokojninsko dobo, saj je dopolnil le 9 let in 11 mesecev ter 16 dni pokojninske dobe. Pokojni zavarovanec ob smrti ni bil upravičen do invalidske pokojnine, kar posledično pomeni, da tudi njegova vdova, zaradi neizpolnjevanja pogojev po 52. členu ZPIZ-2, ne more pridobiti pravice do vdovske pokojnine.

10. Zaradi neizpolnjevanja pogojev po 52. členu ZPIZ-2 tudi ni bilo nobene potrebe, da bi se ugotavljalo, ali so izpolnjeni pogoji na strani vdove, torej ali so izpolnjeni pogoji, določeni v 53. členu ZPIZ-2. Tako na rešitev zadeve tudi nimajo nobenega vpliva tožničine navedbe, da je delala v Republiki Sloveniji. Zakon namreč ne omogoča, da bi se pokojninska doba, ki jo je dopolnil pokojni zavarovanec seštevala s pokojninsko dobo, ki jo je dopolnila njegova vdova. Na rešitev zadeve tudi nima nobenega vpliva odločba tujega nosilca pokojninskega in invalidskega zavarovanja v BIH in sicer, da je tožnica popolnoma nezmožna za delo. Enako tudi ne njeno sklicevanje na težko socialno stanje, torej da se sama ne more preživljati.

11. Glede na navedeno je pritožbeno sodišče na podlagi 353. člena ZPP pritožbo kot neutemeljeno zavrnilo in potrdilo izpodbijano sodbo sodišča prve stopnje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.